**Polícia v Žilinskom kraji opakovane zaznamenáva trestnú činnosť páchanú na senioroch, ktorí sa pre svoju dôverčivosť a dobrosrdečnosť často stávajú obeťami podvodov.**

  V poslednom čase dochádza zvýšeným kontaktom seniorov za účelom podvodného vylákania finančných prostriedkov pričom ako modus-operandi u daných veciach sú zaznamenávané  prípady, kedy neznáme osoby (páchatelia) volajú starším osobám v neskorých nočných hodinách alebo skorých ranných hodinách a  predstavujú sa nielen ako ich príbuzní alebo známi (vnuk, syn, brat, sused, spolužiak) a žiadajú požičať peniaze na rôzne účely, ale tiež používajú novú legendu s úmyslom vylákať od seniorov celoživotné úspory a kontaktujú ich telefonicky. Do legiend zapojili aj pracovníkov Slovenskej pošty či Sociálnej poisťovne, kde sa páchateľ v telefonickom rozhovore najskôr predstaví ako zamestnanec Slovenskej pošty/Sociálnej poisťovne a opýta sa seniora, či má vydať z peňazí alebo rozmeniť, aby mu mohol vrátiť preplatok a následne ukončí hovor. Vzápätí zavolá späť a predstaví sa ako pracovník kriminálnej polície a povie seniorovi, že je v nebezpečenstve (napr. niekto sa ho chystá prepadnúť a okradnúť) a polícia ho spolu s jeho majetkom chce chrániť, preto má všetku svoju hotovosť, cennosti a zlaté šperky dať do tašky a následne vyhodiť von z okna alebo z balkóna. Podvodníci sa vydávajú aj za pracovníkov bánk, resp. za policajtov, ktorí svojej vopred vytipovanej obeti oznámia, že ich účet v banke bol napadnutý a všetky peniaze je nutné okamžite vybrať a nechať ich položené na lavičke v parku alebo pri kontajneri, resp. musia svoje peniaze previesť na iný bezpečný účet, aby o nich neprišli. Nezabudnú pritom pripomenúť, že im peniaze ochránia a páchateľa vypátrajú.

Neraz svoju „obeť“ telefonicky kontaktujú niekoľkokrát za sebou, a to vo veľmi krátkych intervaloch, aby znemožnili preverenie uvádzaných skutočností.

V tejto súvislosti Policajný zbor:

1.      Upozorňuje seniorov, aby neverili neznámym osobám, ktoré ich telefonicky kontaktujú z rôznych príčin a žiadajú od nich peniaze,

2.      Žiada seniorov, aby si skutočnosti uvádzané v telefóne s neznámou osobou ihneď overili telefonicky u svojich príbuzných – obratom im zavolali,

3.      Vyzýva seniorov, aby nevyberali svoje finančné úspory pre cudzie osoby, nedávali peniaze osobám, ktoré nepoznajú, nevkladali peniaze na cudzie účty a neposielali neznámym osobám peniaze cez finančné služby,

4.      Odporúča seniorom, aby v týchto prípadoch ihneď kontaktovali políciu na čísle 158.

Z uvedeného dôvodu polícia KR PZ v Žiline vyzýva najmä seniorov, či osamelo žijúce osoby aby boli obozretní a nestali sa obeťami podvodníkov, aby neverili vymysleným emotívnym príbehom.